जिस मिश्री की कांति शक्ल तक नहीं देखना चाहता था, आज उसे जीवनसाथी बनाने के सपने देख रहा है
कांति पैकिंग कर रहा था, पर उसे लग रहा था कुछ छूट गया है। कार में बैठा तो बाय करती मिश्री पर ही निगाहें टिक गईं।
“क्या?” कांति को लगा उसका सिर चकरा रहा है। उसने गुस्से में फोन पटक दिया। उसी गुस्से में बड़बड़ाते हुए वह टहलने लगा। प्रोफेशनलिज्म नाम की तो कोई चीज ही नहीं है इस देश में। ऐसे-ऐसे लोगों से पाला पड़ रहा है कि दिमाग भन्ना गया। अब कैसे क्या होगा कुछ समझ में नहीं आ रहा। जी में आता है इस प्लानर को जे भेज दूं।”
तभी उसे किसी की खिलखिलाहट सुनाई दी। ‘ये नेहा की सहेली भी इतनी इरिटेटिंग है कि क्या बताऊं’ कैसे लोग ये सोच भी लेते हैं कि फ्रेंड के यहां एक महीने रह लेंगे। वो भी मुफ्त में। और दादी बाबा ने तो हमेशा से अनाथाश्रम सा खोल रखा है घर में। कांति का गुस्सा और बढ़ गया। वह लंबे-लंबे डग भरता हुआ नेहा और उसकी सहेली के सामने आकर बैठ गया।
“आप मेरे ऊपर हंस रही थी ना?” आज वो सीधी लड़ाई के मूड में आ गया था। नेहा की सहेली मिश्री थोड़ा झिझक गई। उसे उम्मीद नहीं थी कि नेहा का भाई इस तरह उसके सामने आ जाएगा और लड़ने के मूड में बैठ जाएगा।
“सॉरी, जानबूझकर नहीं हंसी मैं। हंसी आ गई थी।” उसने बात न बढ़ाने के लिए कहा तो पर हल्की सी मुस्कान अब भी उसके होंठों पर वैसे ही खेल रही थी जैसे जिद्दी बच्चा मां के हाथों घर की ओर घसीटते हुए भी खेल के मैदान की ओर देख रहा हो।
कांति और चिढ़ गया। “पूछ सकता हूं मैंने ऐसा कौन सा चुटकुला सुनाया है कि आपको हंसी आ गई?” अब मिश्रि के लिए भी बोलना जरूरी हो गया। “जी ये जो आप बात-बात पर लोगों को जेल भेजने की बात करते हैं, कभी सोचा है, अगर ऐसा हो गया तो सरकारों को सड़क, स्कूल, हॉस्पिटल सब छोड़कर कितने जेल बनवाने पड़ जाएंगे?” मिश्री ने कुछ ऐसे अंदाज से कहा कि अबकी नेहा के साथ कांति को भी हंसी आ गई।
पर हंसी कांति जैसे टेंशन प्रिय इंसान के होंठों पर कितनी देर टिकने वाली थी। वो तुरंत नेहा की ओर देखकर बोला- “पता है नेहा, हमारा इवेंट प्लानर कह रहा है कि उसे दूसरे शहर में कोई बड़ा प्रोजेक्ट मिल गया है इसलिए वो हमारा काम नहीं ले सकता। बताओ ये भी कोई तरीका है। अब इतनी भयंकर लगन के सीजन में...” कांति को फिर मिश्री की हंसी के कारण अपना वाक्य अधूरा छोड़ देना पड़ा। उसने खा जाने वाली नजरों से मिश्री को देखा तो मिश्री ‘सॉरी’ बोलते हुए उठ खड़ी हुई।
“आप लोग बात कीजिए मैं यहां से दफा होती हूं”
नेहा भी हंस रही थी, “क्या भैया आप भी, भयंकर लगन…”
कांति ने गुस्से से नेहा को घूरा तो उसने अपने भैया को समझाते हुए कहा, “इतने परेशान क्यों होते हो भैया? मेरी सहेली मिश्री है न थियेटर आर्टिस्ट है। नेशनल स्कूल ऑफ ड्रामा में पढ़ती है, डांस भी सीखती है। अच्छी स्टूडेंट है। क्लासेस मिस नहीं करना चाहती इसलिए तो अपने पापा का ट्रांसफर होने पर भी उनके साथ नहीं गई।
एक महीने बाद उसे हॉस्टल मिलेगा। तब तक वो है भी यहीं। वो एंकरिंग, कोरियोग्राफी वगैरह स्टेज से रिलेटेड सारी चीजें देख लेगी और सजावट से रिलेटेड चीजें वो जो हमारी कजिन मीना है न...” पर नेहा को अपना वाक्य अधूरा छोड़ना पड़ा, क्योंकि कांति सिर थामकर बैठ गया।
उसके दादा-दादी की शादी की 60वीं एनिवर्सरी मन रही थी। कोई छोटा-मोटा अवसर नहीं था ये। कांति अपने घर का सबसे बड़ा और सबसे होनहार बेटा था। हर क्लास में फर्स्ट आता, सबसे अच्छे कॉलेज से इंजीनियंरिंग, फिर एमबीए करके अमेरिका में सेटिल हो गया। हर काम को पूरा मन लगाकर प्रोफशनल ढंग से करना यों भी उसकी आदत में शामिल था।
फिर अमेरिका के वातावरण और स्मार्ट सैलरी ने उसकी आंखों पर कुछ और रंगीन चश्मे चढ़ा दिए थे। फिर भी वो अपने दादा-दादी के दिए संस्कार भूला नहीं था। समय-समय पर छोटे-बड़े उपहार भेजते रहना, हर शनिवार एक घंटा फोन करके परिवार में सबसे बात करना, वाट्सऐप फैमिली ग्रुप पर हर बात का तुरंत जवाब देना उसकी दिनचर्या से कभी गया नहीं, इसीलिए सब उसे बहुत सम्मान देते थे।
जब 60वीं एनिवर्सरी मनना तय हुआ तो बड़े उत्साह से उसने पूरा जिम्मा अपने ऊपर ले लिया। उसका मानना था कि किसी भी काम को शहर का सबसे ज्यादा पैसे लेने वाला नामी प्रोफेशनल ही अच्छे से करवा सकता है, इसीलिए उसने सारी बुकिंग्स करवाई थीं। प्रोग्राम के लिए घर के सब बड़ों ने अपने आइडियाज दिए पर कांति को कोई पसंद नहीं आ रहा था। तय हुआ कि दस दिन पहले से प्लानर का कोरियोग्राफर, कैमरामैन, एंकर वगैरह आएंगे, वही बताएंगे कि क्या करना है।
माइक, म्यूजिक सिस्टम वगैरह सब तैयार थे। सब लोग रिहर्सल के लिए जुट गये थे। कांति एक ओर चिढ़ा बैठा था। जाने ये एनएसडी की नैसिखिया स्टूडेंट क्या करने वाली है।
तभी माइल पर मिश्री की मधुर आवाज सुनाई दी, “अब सब लोग एक-एक करके यहां पर आएंगे और अपने आइडियाज बताएंगे, फिर हम उनको कंबाइन करेंगे।”
कांति ने सिर पीट लिया। तो इसके पास खुद का कोई आइडिया भी नहीं है। उसने पलकें मूंद लीं।
पर कुछ ही देर में पूरे परिवार की उन्मुक्त खिलखिलाहट ने उसे झिंझोड़ा। उसने पलकें खोलीं तो देखा गाना बज रहा था और ताऊजी डांस कर रहे थे- ‘नैन लड़ जैहें तो मनवा मा कसक हुइबे करी’ कांति देखता रह गया। ताऊजी और डांस? वापस आते हुए उन्होंने मिश्री के सिर पर हाथ रखा और उनकी पलकें भर आईं।
दो घंटे बाद मिश्री सबको कुछ टास्क देकर कांति के पास आकर बैठ गई। “आप कभी किसी हिल स्टेशन पर घूमने गए हैं?”
“बहुत बार।”
“तो क्या रास्ते में अपना कैमरा बंद करके बैग में रखते हैं और पलकें मूंदकर बैठते हैं।”
“ये कैसा सवाल है? रास्ता ही तो सबसे खूबसूरत होता है। उसमें तो मेरा कैमरा एक पल के लिए भी बंद नहीं होता। पर...”
“60वीं एनिवर्सरी वाले दिन आपको जिस पड़ाव पर पहुंचना है, ये उसका खूबसूरत सफर ही तो है। फिर आपका कैमरा बंद क्यों है और पलकें मुंदी यों हैं?” मिश्री ने मिश्री जैसी आवाज में मुस्कुराकर कहा और उठ गई।
कांति ने पूरे हंसते-खिलखिलाते परिवार को देखा और मिश्री की बात पर गौर करना शुरू किया। मिश्री बोल रही थी, “फिर लड़का-लड़की के जीवन में वो पल आता है जब उन्हें लगता है कि उनका मन बंधने तो लगा है, पर कुछ ठीक से पता नहीं होता। ये बड़े खूबसूरत लम्हे होते हैं जब प्यार उलझन के रूप में होता है... इस समय कौन सा गाना रखा जाए?
मिश्री ने चंचल आंखों से सबको देखा। “बेनाम रिश्ता जो… कुछ तो है तेरे मेरे दरमियां…” कांति के मुंह से अनायास निकला। वाह! सबकी तालियां बज उठीं।
“और ये कौन गाएगा?”
“मैं” सान्या बोली।
कांति ने देखा मिश्री हर तरह से सबका उत्साह बढ़ा रही थी। सबको जोड़ने की कोशिश कर रही थी।
कांति भी साथ आ गया। वो सब प्यार की हर स्टेज पर फिल्मी गाने सोचने लगे। अब उनकी आंखों में उन्हीं गानो के भाव आने लगे थे। कांति को न जाने कितने गाने मिश्री को देखकर याद आने लगे थे।
दूसरे दिन ताईजी के लोकगीत की यूनीक कला सामने आई तो तीसरे दिन बातों-बातों में खूबसूरत अंताक्षरी बन गई। चौथे दिन नेहा और बड़ी चाची की छोटी-छोटी फनी स्किट्स ने हंसते-हंसते पेट में दर्द कराया तो पांचवे दिन तो दादा-दादी डूएट सांग के लिए तैयार हो गए। यही नहीं, मिश्री ने गेम्स के बहाने सारे मेहमानों को भी ‘हैप्पिनेस ऑफ अचीवमेंट’ देने का इतजाम कर दिया था।
फंक्शन खत्म हो गया था। टीवी पर कैमरे में कैद यादें चल रही थीं।
तभी दादाजी ने अपना सरप्राइज खोला। सब बच्चों के लिए उनकी ओर से रिटर्न-गिफ्ट्स थे। उन्होंने एक ड्रेस मिश्री की ओर बढ़ाई। वो सकुचा गई। “ले लो बेटी, तुम तो इसकी सबसे बड़ी हकदार हो। तुमने हम सबका हमसे ही परिचय कराया है। हमें हमारे हिडेन टैलेंट्स दिखाए हैं। और तो और, तुमने दस दिन में हमारे कांति को टेंशन फ्री होकर जिंदगी के हर लम्हे को एंजॉय करना सिखा दिया, जो हम बरसों से नहीं सिखा पाए थे।”
कांति चौंका। सच में इन दस दोनों में उसने इतना एंजॉय किया, जितना शायद...
कांति पैकिंग कर रहा था, पर उसे लग रहा था कुछ छूट गया है। कार में बैठा तो बाय करती मिश्री पर ही निगाहें टिक गईं। उसे यकीन नहीं हो रहा था कि पंद्रह दिन पहले वो जिस लड़की की शक्ल देखकर चिढ़ जाता था, आज उससे दूर होते हुए अजीब सा क्यों लग रहा है।
कार स्टार्ट हुई तो एफएम पर पहला गाना बजा- ‘हो गया है तुझको तो प्यार सजना’ कांति जैसे हक्का-बक्का रह गया। क्या ये गाना उस पर ही तो नहीं लागू होता है।
उसके हाथ खुद-ब-खुद मोबाइल पर लिखने लगे- ‘अरे मिश्री, हमने ये आइकॉनिक गाना तो रखा ही नहीं।’
‘नेक्स्ट टाइम’ तुरंत रैप्लाई आया।
कांति ने भी लिखने में देर नहीं लगाई। ‘आपने मुझे मंजिल की चिंता छोड़ जिंदगी के सफर को एंजॉय करना सिखाया है। आप जिंदगी के सफर में मेरी हमसफर बनेंगी?’
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें